Samo da kiša ne padne… I nije! Sunce je sjalo **22.04.2016.** kada smo se u rano jutro, **u 7 sati**, uputili prema **Smiljanu i Zadru**. Izvanučionična nastava u rodnom selu **Nikole Tesle**. Smiljan na ličkoj zemlji, pod brijegom kućica i crkva čuvaju sjećanja na prve dane njegovog djetinjstva. Obilazeći ih, zamišljali smo malog dječaka vizionara kako trčkara livadama. Teorijska nastava počela je kratkim filmom o Tesli i njegovom životu. Tesla je zaslužan za nastanak modernog svijeta, izuma iz područja elektrotehnike i drugih područja. Evo samo nekih: daljinsko upravljanje, aeromobil, radar, bežični prijenos energije, kontrola atmosferskih prilika, superprovodljivost, svjetski informativni sustav, gromobran, točkasti elektronski mikroskop, korištenje energije atoma, korištenje sunčeve energije i energije iz jonosfere, korištenje X zraka, komunikacijski sateliti, elektroterapija, detektor laži, umjetne munje (obične i loptaste), frižider, svjetlosni efekti, aparat za proizvodnju ozona, podvodni prijenos PTT informacija, korištenje energije rotacije zemlje, laseri, projektori misli, roboti, neonsko osvjetljenje, navigacijski sustav, neprobojni energetski zid, Internet, radio, ... Nakon Smiljana krećemo u Zadar gdje nas čeka vodič i predavanje se nastavlja. Naravno, odmah smo pozdravili Sunce. **Pozdrav Suncu** je instalacija arhitekta Nikole Bašića , sastoji se od tri stotine višeslojnih staklenih ploča postavljenih u istoj razini s kamenim popločenjem rive u obliku kruga promjera 22 metra. Osim Sunca, gledajući od zapadne strane, a poviše **Morskih orgulja**, jedinstvenog arhitektonskog ostvarenja, originalnog spoja arhitekture i glazbe (koautora dipl. ing. Ivice Stamaća (zvuk) i dr. prof. Vladimira Andročeca ( hidraulika), a orguljarski atelier Heferer projekt i ugađanje svirala), nalaze se i ostali planeti Sunčevog sustava. Ispod staklenih ploča nalaze se fotonaponski solarni moduli preko kojih se ostvaruje simbolična komunikacija s prirodom, s ciljem da se, kao i s Morskim orguljama, ostvari komunikacija - tamo zvukom, a ovdje svjetlom.

**Forum** je glavni trg rimskog Iadera na kojem se odvijao cjelokupni javni život grada, nalazi se ispred crkve **sv. Donata** i **Nadbiskupske palače**. Podignut je po pravilima klasičnog urbanizma tijekom carskog razdoblja rimske države od 1. stoljeća pr.n.e. do 3. stoljeća naše ere. Zadarski **Narodni trg** središte je javnog života Zadra od vremena renesanse do danas. Godine 1562. sagrađena je **Gradska straža** sa zvonikom gradske ure koja neprekidno radi još od davne 1803. godine. Narodnim trgom dominira **Gradska vijećnica**, sagrađena na mjestu stare i neugledne vijećnice za vrijeme talijanske uprave u Zadru. Na Trgu se nalazi i dobrim dijelom sačuvana predromanička **crkvica Sv. Lovre** s atrijem u koju se ulazi kroz Kavanu Sv. Lovre. Na istočnom dijelu izvan trga je **palača Ghirardini** u romaničkom stilu s balkonom s stilu renesanse iz 15. stoljeća. Nakon **sata povijesti, arhitekture i umjetnosti** raštrkali smo se niz **Kalelargu,** koja se u starim dokumentima naziva Via Magna, Strada Grande, Ruga Magistra, i tri sata uživali uz Rivu, sunčali se na terasama kafića, kupili profesoricama lončanice s cvijećem, bio je Sajam cvijeća… Pjesma i smijeh ispunili su naš bus na povratku u svakodnevnicu divnog nam Zagreba. **U 21 sat završila je teorijska i praktična nastava.**

 Jozinović i Sertić, 2.p1